Poštovani,

Prije svega želim da Vam se zahvalim na interesu koji ste iskazali za ovu temu.

Cijeneći činjenicu da je nova Uprava preduzeća imenovana 17.09.2021. godine, ovu priliku koristim da Vas upoznam sa činjenicom da je izgradnja Kompleksa komemorativnog centra sa krematorijem trenutno zaustavljena od strane građevinske inspekcije.

Za predmetni projekat su pribavljene sve prethodne saglasnosti i plaćena renta, međutim nije pribavljena okolinska dozvola za rad krematorija.

Federalno ministarstvo okoliša i turizma, rješavajući po našem Zahtjevu za izdavanje okolišne dozvole donijelo je zaključak da prekida postupak izdavanja okolinske dozvole zbog rješavanja prostorno planske dokumentacije, jer je pokrenuta izrada RP „Groblje Vlakovo“ kojim je predviđena izgradnja ovog objekta, ali isti još uvijek nije usvojen.

Naglašavamo, potrebno je hitno usvojiti RP "Groblje Vlakovo" jer predstavlja kočnicu za realizaciju kapitalnih projekata KJKP "Pokop" d.o.o. Sarajevo.

Na osnovu Zakona o zaštiti okoliša (Sl.novione FBiH, broj 15/21) Vlada Federacije BiH donijela je Uredbu kojom se utvrđuju pogoni i postrojenja koja moraju imati okolinsku dozvolu (Sl. novine FBiH br: 51/21) a prema kojoj nam okolinska dozvola nije niti potrebna.

Također, smatram da je važno istaći da se radi o objektu ukupne površine 1449,45m2 u kojem je predviđeno da budu smještene sve prostorije potrebne za zaokruživanje procesa prijema, pripreme i posljednjeg ispraćaja umrlih na savremen i efikasan način.

Ovaj objekat je povezan sa postojećim kapelama formirajući jedinstvenu tehnološku i funkcionalnu cjelinu.

Prostor za kremiranje, projektom je predviđen na površini od 133,30 m2. Navedeni prostor je predviđeno da čine prostorije sa pećima, prostorija za identifikaciju, ostava za urne i pogrebnu opremu, prostor za svećenika i kontrolna soba u kojoj se vrši praćenje postupka kremiranja i u kojoj je smještena oprema za monitoring emisija štetnih materija.

U navedenom objektu, projektom je predviđena i izgradnja centralne mrtvačnice, dvije sale za obdukciju sa posebnim ventilacionim sistemom, koji obezbjeđuje uslove za obdukciju osoba koje su umrle od zaraznih bolesti, sala za obradu tijela umrlih u slučaju većih nesreća i pripremu za odlaganje u prostoriju sa komorama, muška i ženska gasulhana, garderoba i sanitarije za radnike, čajna kuhinja sa prostorom za odmor, ostave i radionice, ured za rad sa strankama, komemorativna sala sa pratećim prostorijama (sanitarije, sala za posljednji ispraćaj, sala za sastanke i prostorija za vjerskog službenika), prodavnica pogrebne opreme, prostorija za predaju urni i portirnicu, plinska kotlovnica, ventilaciona komora, te arhiva sa uredom.

Najvažniji prostor koji zauzima i najveću površinu ovog objekta, je mrtvačnica sa prosekturom i projektom je planirana na površini od 399,25m2.

Prilaz mrtvačnice predviđen je kroz službeni ulaz sa prostorijom za mrtvozornika, te ostavom za stvari umrlih.

Treba istaći da je ovako organizirana mrtvačnica sa svim potrebnim prostorima, a u slučaju većih nesreća ili infekcija, veoma bitna za očuvanje javnog zdravlja, dok u normalnim uslovima omogućuje vrhunske uslove za prijem, obradu, ukop ili kremaciju umrlih lica.

Nastavkom izgradnje navedenog objekta, prioritet bi bio osposobljavanje prostora predviđenog za mrtvačnicu sa prosekturom i nabavka potrebne opreme.

Izgradnjom centralne mrtvačnice biće omogućeno 24 – satno preuzimanje i zbrinjavanje preminulih osoba na adekvatan način, što je od izuzetno velikog značaja za Kanton Sarajevo, jer se na taj način izbjegava dalje širenje zaraze. Izgradnjom centralne mrtvačnice biće omogućeno i 24 –satno preuzimanje i zbrinjavanje umrlih osoba čija je smrt nastupila nasilno na području KS, za šta je potrebno sudsko i medicinsko vještačenje uzroka smrti, te bi bile osigurane i odvojene prostorije za preminula lica od zaraznih bolesti, koja podliježu posebnom zbrinjavanju i posthumnom tretmanu.

U ovom trenutku niti jedna mrtvačnica na prostoru Kantona Sarajevo, nema uslove za zbrinjavanje većeg broja preminulih lica.

Potrebno je da imate u vidu da se po prvi put u historiji Bosne i Hercegovine gradi objekat ovog tipa, te da su poduzete sve potrebne aktivnosti na usklađivanju sa zakonima i praksom Europske unije, kako bi izgradnja Komemorativnog centra sa krematorijem bila nastavljena u što skorijem periodu. Izgradnja je planirana u fazama, kako bi se prije svega osposobio prostor za centralnu mrtvačnicu.

Sve naprijed navedeno, dovoljno govori u prilog tome da se radi o strateški važnom projektu za Kanton Sarajevo, te da je završetak gradnje ovog objekta od izuzetno velikog značaja.

Ukoliko su Vam potrebne dodatne informacije, budite slobodni da nas kontaktirate.

S poštovanjem